મજાની વાત એ પણ છે કે આ બધા મતભેદોની વચ્ચે એક વર્ગ એવું પણ માની રહ્યો છે કે ટ્રમ્પે ચીન સામે સીધું જ વેપાર-યુદ્ધ છેડવું જોઈએ અને તે માટે ચીનના વેપારી હરિફ દેશોનું સંગઠન રચવું જોઈએ. અમેરિકામાં એ પ્રશ્ન પણ ઉઠી રહ્યો છે કે ચીન સામેના ગઠબંધનના સાથી દેશો સામે અમેરિકા શા માટે ઉગ્ર વલણ દાખવી રહ્યું છે ? અમેરિકામાં ચીનની "સૉફ્ટવેરની ચાંચિયાગીરી,"ટ્રેડ-સિક્રેટની ચોરી અને નકલી માલસામાન સામેની ઝુંબેશને વધુ તેજ બનાવવા પર ભાર મૂકાઈ રહ્યો છે. અમેરિકામાં ‘’યુએસ ઓમ્નીબસ ટ્રેડ એન્ડ કોમ્પિટિટિવનેસ એક્ટ 1988’’ની કલમ 301 હેઠળ ટેકનોલોજીના "ગેરકાયદે" ટ્રાન્સફર માટે અને અમેરિકાના. વેપારી હિતોને "નુકસાનકારક" બૌદ્ધિક સંપદાની ચોરીના મુખ્ય આરોપી ચીનને ભીંસમાં લેવાની માગ પણ ઉઠી. ચીનમાંથી આયાત થતાં જૂતા, ટેક્સટાઇલ્સ, કપડા અને કન્ઝ્યુમર ઇલેક્ટ્રોનિક્સ ચીજવસ્તુઓ પર જકાત નિયંત્રણ લાદવા જોઈએ તેવી પણ માગણી થઈ રહી છે.